Kom bid saam, matrieks! | Netwerk24
Kom bid saam, matrieks!
Deur Alver Uys 09 September 2019 11:34
Matriekleerders van al die skole in Worcester word hartlik uitgenooi na 'n spesiale erediens komende Sondag, 15 September.
Hierdie diens vind (soos in die verlede) vanjaar weer in die VGK Gemeente Worcester-Oos plaas. Die diens sal gelei word deur die plaaslike leraar ds. John Willemse.
Die diens is daarop gemik om vir alle matriekleerders kort voor hul laaste matriekeksamen en die afsluiting van hul skoolloopbane te bid. Dit word vanjaar vir die twaalfde jaar agtereenvolgens in dié gemeente gehou.
By die diens sal 'n oud-leerder van Hoërskool Montana, lidmaat van die gemeente en pastoriekind Whinique Willemse, as motiveringspreker optree. Die diens gaan verder opgeluister word met koorsang deur die kerkkoor en die lof- en aanbiddingsgroep van die gemeente.
Behalwe dat al die plaaslike hoërskole se skoolhoofde en matriekleerders weer almal genooi is, is daar ook 'n nuwe toevoeging tot die groep deurdat ons dorp se nuwe hoërskool, Somerset High, se eerste matriekleerders ook vanjaar deel gaan uitmaak van dië uitgelese groep.
Die VGK Gemeente Worcester-Oos is geleë op die hoek van Fischerstraat en Van Huyssteenlaan en die diens begin om 10h00. Die gemeente se lof- en aanbiddingsgroep, sal reeds vanaf 09:30 die diens verder bedien met die sing van koortjies en gebedsliedere.
Daar word versoek dat alle matriekleerders van die onderskeie skole hul amptelike skooldrag sal aantrek omdat daar plekke vir die onderskeie skole se matrieks gereserveer gaan word. 'n Aandenking, om matrieks te herinner aan hul matriekjaar, sal tydens die diens aan elke matriekleerder wat die diens bywoon, oorhandig word.